Jednotný katolícky spevník

Jednotný katolícky spevník (skratka JKS) je kancionál rímskokatolíckej cirkvi na Slovensku. Prvýkrát vyšiel v roku 1937 a používa sa dodnes, čo nemá v strednej Európe obdobu. Vznikol v rokoch 1921 až 1936 z iniciatívy Mons. Jána Pöstényiho, správcu Spolku svätého Vojtecha. Tím odborníkov viedol hudobný skladateľ a trnavský regenschori Mikuláš Schneider-Trnavský, ktorý do neho zaradil 226 vlastných piesní.

 Zostavenie 
Spevník zostavili, ako sa na prvej strane kancionálu píše: biskupskými úradmi určené komisie, hudobná, vieroučná (liturgická) a prozodická. 

Členmi hudobnej komisie boli: 
 Dr. Dobroslav Orel, univerzitný profesor v Bratislave,
 Jozef Drugopolský, profesor v Banskej Bystrici,
 Mons. Rudolf Formánek, vicerektor seminára v Nitre,
 Alojz Pavčo, regenschori v Ružomberku,
 Vojtech Holdoš, správca-učiteľ v Ružomberku,
 Viliam Páldy, správca-učiteľ v Šali,
 Ján Fischer, správca-učiteľ v Seredi,
 Štefan Pyšný, správca-učiteľ vo Vrbovom.

Členmi liturgickej komisie boli:
 Mons. Dr. Vojtech Wick, profesor bohoslovia v Košiciach,
 Ján Jalovecký, profesor bohoslovia v Rožňave,
 Dr. Štefan Dubravec, profesor a prefekt seminára v Trnave,
 Karol Lenkei, dekan v Jakubove.

Členmi prozodickej komisie boli:
 Pavel Gašparovič-Hlbina, kaplán v Rosine,
 Viliam Ries-Ivan Javor, farár v Teplej,
 Ladislav Hohoš, odborný učiteľ v Trnave.

Rečovú úpravu textov vykonával Anton A. Banik, člen jazykového odboru Matice slovenskej. Texty bez nápevu zhudobnil skladateľ Mikuláš Schneider-Trnavský a všetky piesne zharmonizoval.

Mnohé použité piesne pochádzajú alebo sú totožné s českými, nemeckými, rakúskymi alebo maďarskými skladbami.

 Rozdelenie piesní 
Piesne v Kancionáli sú rozdelené podľa liturgického obdobia, resp. podľa toho, k akej časti omše sú určené. Pred reformou liturgie po Druhom vatikánskom koncile bola omša v latinskom jazyku, počas ktorej kňaz v tichosti recitoval latinskú stálu časť omše (tzv. ordinárium), pričom ľud spieval príslušnú slohu piesne z JKS. Preto sa dnes často spievajú v omši len slohy určené na introit a ofertórium, ostatné sa vynechávajú, lebo časti, počas ktorých sa pôvodne spievali, dnes spolu s kňazom spieva celý zhromaždený ľud.

Kancionál je rozdelený na tieto časti:
 piesne adventné: 133
 vianočné: 34113
 k najsvätejšiemu menu Ježiš: 114120
 pôstne: 121181
 na Veľký týždeň: 182191
 veľkonočné: 192212
 na Nanebovstúpenie Pána: 213215
 na Svätého Ducha: 216219 
 na Najsvätejšiu Trojicu: 220222
 na Božie telo: 223226
 k najsvätejšiemu Srdcu Ježišovmu: 227235
 k svätej omši: 236259
 k najsvätejšej Sviatosti Oltárnej: 260299
 ku sv. prijímaniu: 300303
 litánie a antifóny: 304322
 mariánske: 323416
 ku svätým: 417459
 za zomrelých: 460483
 na kropenie svätenou vodou: 484
 prosebné: 485497
 oslavné: 498504
 príležitostné: 505526
 zborové: 527531
 latinské: 532543

 Publikovanie a prínos 
JKS bola vydaná v roku 1937 v náklade 15 000 kusov. Odvtedy bolo publikovaných viacero vydaní, v ktorých sa revidovala textová stránka piesní, avšak bez zásahu do teologicko-liturgického aspektu. Boli taktiež aktualizované viaceré modlitby, napríklad doložené invokácie v litániách. V roku 2023 vyšlo 23. vydanie JKS.

Presadenie JKS na Slovensku viedlo k zjednoteniu rôznych liturgicko-hudobných textov, používaných nápevov a spevníkov v jednotlivých regiónoch. Prijímanie nového jednotného kancionála bolo niekde vítané, inde odmietané. V slovenských chrámoch začal dominovať do desiatich rokov od publikovania hlavne kvôli propagácii klerikmi a médiami. Toto dielo však prinieslo aj urýchlenie rozšírenia spisovnej slovenčiny do všetkých slovenských krajov.

 Prípravovaná revízia JKS 
V júli 2024 v Nitre Konferencia biskupov Slovenska schválila zámer pripraviť zrevidovaný jednotný katolícky spevník, pričom práce sú odhadované na sedem rokov. V prvej fáze budú do jednotlivých slovenských farností rozposlané dotazníky, ktoré majú zmapovať reálne používané piesne zo spevníka. Súčasťou prác má byť aj literárna súťaž o texty nových potrebných piesní a na to nadväzujúca skladateľská súťaž.

Kritici vyčítajú súčasnému JKS nízky počet adventných a veľkonočných piesní. Mnohé strofy z tzv. omšových piesní (č. 236259) sa nespievajú, pretože sú nahradené ordináriom (ide napr. o Glóriu, spev pred evanjeliom, Krédo a pod.), prípadne úplne vypadli z liturgie (napr. spev graduále). V JKS absentujú piesne k novým blahorečeným a svätcom (v našich končinách napr. k sv. Jánovi Pavlovi II. či blahoslaveným Anne Kolesárovej a Jánovi Havlíkovi) a naopak nachádzajú sa tam ku tým svätým, ktorých kult je v súčasnosti na Slovensku minimálny. V pripravovanej revízii by malo tiež dôjsť k vzniku nových piesní a pretextovaniu tých existujúcich pasáží, ktoré nezodpovedajú súčasnej teológii. (Ide napríklad o potrebu piesní, ktoré by v pôstnom období zdôrazňovali pokánie a v prvej časti adventu pokánie a očakávaný druhý príchod Mesiáša.) Do revidovaného kancionála by sa mali zahrnúť aj antifóny (i v latinčine) a gregoriánske chorály.

 Zaujímavosť 
Mikuláš Schneider-Trnavský pôvodne nechcel zaradiť do Kancionálu pieseň č. 88 („Tichá noc“), nakoľko bol názoru, že má ísť o spevník čisto slovenských piesni a Tichá noc pochádza z Rakúska. Túto „hymnu Vianoc“ pridal až na veľké naliehanie svojich známych.

 Referencie 

 Pozri aj 
 Tichá noc, svätá noc
 Mikuláš Schneider-Trnavský
 Zoznam piesní v Jednotnom katolíckom spevníku 

 Externé odkazy 
 Jednotný katolícky spevník
 Jednotný katolícky spevník
 Jednotný katolícky spevník


Kategória:Katolícka liturgia
Kategória:Cirkevná hudba
Kategória:Kancionály
Kategória:Knihy z 1937